### | | | | --- | --- | | | | | --- | | **Byråd** 20. marts 2018 Sagsnr. 710-2009-23653 Dok.nr. 710-2018-59734 Sagsbehandler DPMFHA | | 46.                 Revideret forløbsprogram for kronisk obstruktiv lungesygdom (KOL) - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til det reviderede
forløbsprogram for kronisk obstruktiv lungesygdom (KOL). KOL er en kronisk
sygdom, hvor luftvejene forsnævres og lungevævet ødelægges. Forløbsprogrammet
er en delaftale til Sundhedsaftale 2015-2018 mellem Region Midtjylland og de 19
midtjyske kommuner.

Forløbsprogrammet beskriver den samlede sundhedsfaglige
indsats for borgere med KOL, som bl.a. omfatter forebyggelse, diagnostik,
behandling og rehabilitering. Samtidig beskrives opgavefordelingen mellem
praktiserende læger, hospitaler og kommuner.

Forløbsprogrammet er godkendt i
Sundhedskoordinationsudvalget (SKU) 9. oktober 2017 med henblik på godkendelse
i Regionsrådet og de enkelte kommunalbestyrelser.

SKU består af fem regionsrådspolitikere fra Region
[adresse], fem kommunalbestyrelsesmedlemmer fra de midtjyske kommuner og to
praktiserende læger fra de Praktiserende Lægers Organisation (PLO).
Borgmesteren i [adresse] er ét af de fem kommunalbestyrelsesmedlemmer.
Forløbsprogrammet er godkendt af Regionsrådet 5. december 2017.

De væsentligste ændringer i det reviderede forløbsprogram
er følgende:

· Rehabilitering (specialiseret genoptræning mv.) for borgere med
svær KOL og for nogle borgere med meget svær KOL flyttes fra hospital til
kommuner.

· Indsatser for borgere med KOL tilrettelægges både ud fra borgerens
helbredmæssige tilstand og psykosociale forhold, såsom multisygdom, netværk,
alder, funktionsniveau og mestringsevne, som kan påvirke borgerens mulighed for
at følge behandling og rehabilitering.

· Der skal fremadrettet være større fokus på tidlig opsporing af
borgere med KOL, løbende risikovurdering, ernæring og palliation (lindring af
lidelsen).

På landsplan og regionalt arbejdes der på at skabe rammer
for at kunne tilbyde telemedicinsk hjemmemonitorering til borgere med KOL, så
borgere kan observeres fra deres hjem. Når dette arbejde er afsluttet, vil det
blive indarbejdet i forløbsprogrammet.

**VURDERING**

Formålet med ændringen i opgavefordelingen er at gøre det
lettere for borgere med KOL at tage imod tilbud om rehabilitering ved at flytte
det tættere på den enkelte borger.

Sygdommen KOL inddeles i fire stadier: A, B, C og D, hvor D
er det sværeste sygdomsstadie. Indtil nu har kommuner varetaget rehabilitering
for borgere i stadie A og B, mens hospitaler har varetaget rehabilitering for
borgere i stadie C og D. I det reviderede forløbsprogram overgår rehabilitering
for borgere i stadie C til kommunerne, mens borgerens konkrete situation er
afgørende for, om det er kommunen eller hospitalet, der skal varetage
rehabilitering for en borger i stadie D.

Det er forbundet med en vis usikkerhed at vurdere hvor
mange borgere med KOL i stadie C og D, der fremadrettet vil benytte kommunale
rehabiliteringstilbud. Dette skyldes bl.a. usikkerhed om, hvor mange flere
borgere, der vil tage imod tilbuddet. Social og Sundhed vurderer, at det vil
være ca. 14-15 borgere i [adresse], da det er estimeret, at det drejer
sig om ca. 375 borgere i hele Region Midtjylland.

De borgere i [adresse], der vil blive omfattet af
ændringen, tilbydes en eller flere samtaler, hvor deres individuelle
rehabiliteringsplan tilrettelægges. Planen kan omfatte deltagelse i
undervisning på kommunens sundhedskurser, hvor temaerne er viden om og
håndtering af sygdommen, ernæring, rygestop og medicinhåndtering.
Undervisningen foregår ved sundhedsfagligt personale, såsom diætist og sygeplejerske,
og formålet er, at borgerne får redskaber til at mestre sygdommen og forebygge
forværring.

Genoptræning med henblik på at øge borgerens fysiske
formåen er ligeledes en del af rehabiliteringsplanen. Undervisning og
genoptræning, som varetages af sundhedsafdelingen, kan foregå både individuelt
og på hold, afhængigt af den enkelte borgers livssituation.

Endelig kan nogle af borgerne have behov for pleje og
behandling, hvor der er fokus på at lindre symptomerne fra sygdommen (palliativ
indsats).

Social og Sundhed finder det positivt, at der i
forløbsprogrammet sættes større fokus på tidlig opsporing af borgere med KOL.
Tidlig opsporing gør det muligt at sætte ind med relevante tiltag som rygestop
og fysisk træning for at bremse sygdommens udvikling og tab af lungefunktion.

**ØKONOMI**

[adresse] finansierer specialiseret genoptræning på
hospitalerne, og med ændringerne i forløbsprogrammet forventes udgifterne til
disse at falde. Samtidig forventes Favrskov Kommunes udgifter til genoptræning,
sundhedssamtaler og undervisning for borgere med KOL at stige. Social og
Sundhed følger den økonomiske udvikling på området. Hvis der bliver behov for
at flytte sparede midler fra specialiseret genoptræning til kommunens egne
sundhedstilbud, vil det blive taget op ved kommende budgetopfølgninger.

SKU har besluttet at nedsætte en arbejdsgruppe, der på
regionsplan skal følge økonomien og aktiviteten i rehabiliteringsindsatsen.

Hvis antallet af borgere med KOL, der overgår fra regionale
til kommunale rehabiliteringstilbud, viser sig at være højere end de estimerede
375 borgere i hele [adresse], vil økonomien forbundet med
rehabiliteringsindsatsen på ny blive drøftet mellem region og kommuner. Dette
er aftalt efter ønske fra kommunerne.

I forbindelse med vedtagelsen af Budget 2018-2021 afsatte
Byrådet 790.000 kr. i årene 2018-2019 til investering i IT-infrastruktur til
telemedicinsk hjemmemonitorering. Derudover blev der afsat 150.000 kr. til
drift i 2018 og 360.000 kr. til drift i årene 2019-2021.

**INDSTILLING**

Direktøren for Social og Sundhed indstiller til Byrådet:

1.    At det reviderede forløbsprogram for KOL godkendes.

**BESLUTNING**

***Social- og Sundhedsudvalget, 6. marts 2018:***

Fraværende:Ingen

Indstilles godkendt.

***Økonomiudvalget, 13. marts 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Forløbsprogram for KOL | 710-2018-29872 |